b'\n_START_ARTICLE_\nMalcolm X\n_START_SECTION_\n\xc5\xbdivotopis\n_START_PARAGRAPH_\nMalcolm X ili pravim imenom Malcolm Little ro\xc4\x91en je u mjestu Omaha u saveznoj dr\xc5\xbeavi Nebraska 1925. godine. U Malcolmovom ranom djetinstvu obitelj se seli u Lansing u saveznu dr\xc5\xbeavu Michigan. Jo\xc5\xa1 dok je Malcolm bio dijete, oca su mu usmrtili bijeli rasisti jer je bio \xc4\x8dlan udruga za pobolj\xc5\xa1anje \xc5\xbeivota crnaca. Njegova smrt prikazana je kao nesretan slu\xc4\x8daj, iako mu je glava bila odvojena od tijela. Kako Malcolmova majka nakon smrti mu\xc5\xbea nije mogla puno u\xc4\x8diniti za sina, o njemu su se skrbili stariji brat i sestra. Malcolm je zapo\xc4\x8deo \xc5\xbeivot sitnog kriminalca. U dobi od 12 godina postao je \xc5\xa1ti\xc4\x87enik Doma za nezbrinutu djecu dr\xc5\xbeave Michigan. Kada je napunio 17 godina pu\xc5\xa1ten je iz doma. Potom se zaposlio u putni\xc4\x8dkom vlaku kao pera\xc4\x8d posu\xc4\x91a na putni\xc4\x8dkoj liniji iz Michigana ka Washingtonu, D.C. do New Yorka te nazad u Michigan. Kada je Malcolm stekao dovoljno novca, preselio se u New York kod ro\xc4\x91aka. Uskoro je postao nasilnik, svodnik i diler drogom, kasnije i ovisnik. Postao je jedan od najopasnijih nasilnika na ulicama harlemskog podzemlja. Godine 1941. uhi\xc4\x87en je i osu\xc4\x91en na deset godina zatvora zbog provale. Kra\xc4\x91om se bavio kako bi mogao priskrbiti novac za drogu. Godine 1952. pu\xc5\xa1ten je iz zatvora i ne\xc5\xa1to kasnije pridru\xc5\xbeio se pokretu Nacija Islama (Nation of Islam)._NEWLINE_Nedugo nakon \xc5\xa1to je postao \xc4\x8dlan Nacije islama promijenio je svoje prezime u X. To je u\xc4\x8dinio u znak po\xc5\xa1tovanja prema svojim neznanim afri\xc4\x8dkim precima koji su dovedeni u Ameriku kao robovska radna snaga. Poslije toga otputovao je na had\xc5\xbe u muslimanski sveti grad Meku. Nakon povratka u Sjedinjene Dr\xc5\xbeave odbacio je ideju da su svi bijeli ljudi \xc4\x91avoli, a \xc5\xa1to je ranije tvrdio i utemeljio vlastitu organizaciju nazvanu Organizacija Afro-ameri\xc4\x8dkog jedinstva. Po utemeljenju ove organizacije Malcolm X je promijenio svoje ime u El-Hajj Malik El-Shabbazz (El Had\xc5\xbe Malik El-\xc5\xa0abaz)._NEWLINE_Godine 1965. Malcolm je smrtno ranjen dok je dr\xc5\xbeao govor u New Yorku u kojem je kritizirao Elijah Muhammada. Malcolma su ubila tri mu\xc5\xa1karca za koje se ispostavilo da su \xc4\x8dlanovi Nacije islama. Sva trojica su osu\xc4\x91ena i zatvorena.'